Document ID: /fineweb-2-swissfilter-quality_10-filterrobots/filtered/01798.jsonl.gz/1317

Aruefbeantworter: Ein!!!
Zmitz im Service, Schweiss rünnelet, der Grill zischt, i de Pfanne brötlet's, s'Huus brummt u aues louft, sTelefon lütet: "Jää Hoooiiii Markus, do isch s'Lisi" heisst's ganz gmüetlich. "Duuu, wge üsem Bankett! Mir si de jetz genau..... wart emau! Jetz muess i zeue. 1,2,3, bla bla bla.... mit Hung, ohni Tante, Grosi isch chrank, si Chiefer isch.... bla bla bla....!" I luege uf e Herd, gseh die Steaks, wo me sött arichte, muess luege, dass die angere Chöch übernäh: "Gäu? Du nimmsch Dir scho churz chli Zit für mi? 14, dervo eis Ching, eni .... zwöi?..... Jääää wart jetz. Muess vo vore afah.1,2,3,4, bla bla bla, aber nei! das cha nid si. Jetz muess ig überlegge" Ig wirde langsam närvös u Lisi zeut seeleruehig witer, verzeut mir vo sine Ching, sim Problem im Garte mit em rote Chlee, i go zur Agenda, miner Mittufinger schneue i d'Höchi, ig dräie Pirouette, verdräie d'Ouge u säge mit geduldigschter Stimm: "Mach nume, es geit scho. Bi nume grad chli im Druck!" Do meint Lisi: "Ah ja, Du hesch ja Diner guete Lüt ir Chuchi, gääu! Weisch, die mache das scho. 12 oder 13, jä nei, s'Anni chunnt jo nid, weisch, wiu bla bla bla......." Jetz chochets ou im Telefonrüümli u nid ume ir Chuchi, muess use go, go i d'Chuchi: "Sorry, Lisi muess schnäu ungerbräche!" gibe es paar Awiisige düre: "Soo, bi wieder do!" "Jä, säg mau, heit Dir so viu z'tüe?" frogt Lisi i eire Himmelsrueh, fasch unbegriiflich. "Jo, scho!" gib ig zur Antwort. "Jä, weisch, i ha drum nächhär ke Zit meh, muess es haut jetz mache. Auso...... mir si...... bi mir nid sicher.... aber gloub... Hmm, los, i muess jetzt no unbedingt Stoub suuge, i mäude mi de nomau am Samschtig am Aabe am siebni!" "Okay, de mach's guet u zeu no mau noche!" bring i grad no fertig ire normale Tonlag z'säge, hänke ab, luege i d'Chuchi, gseh, dass es louft, hechte i Chääuer ache zum Boxsack, hole aui Heilige vom Himmu oben abe, go när langsam, langsam d'Chäuerstäge wieder ueche, schnuufe düre........ u tue als Erschts emau seeleruehig, aber üsserscht chraftvoll der Aruefbeantworter ine!
Drum näh mir jetz s'Telefon über d'Servicezite nümm ab.
Heit e Guete
Markus Meier, Roland Steiner
u Mitarbeiter

Üses Rinds-TATAR!
Mir lege wieder los mit der Rindfleisch-Gableschwingete, der Toaschterei, der Tatarschmatzete u serviere Öich
vo Juni bis Septämber
jede Donnschtig Aabe üses Rindstatar.
Sigs mild, rassig oder scharf. Sigs als Vorspiis oder im Houptgang. Es ghört eifach zum Summer im Löie derzue.
Und wie jedes Jahr: es het, solangs het!
Drum reservieret bitte vorgängig Öichi Portion.
Mir fröie üs uf Öich, verbliibe mit eme Gruess u wünsche
e mordstonnersch Guete mitenang.
Markus Meier, Roland Steiner
u Mitarbeiter

Liebi Lehrstelle-Suechendi
für's 2022 hei mir i de Bruefe
Choch/Chöchin EFZ
u
Restaurantfachfrou/Ma EFZ
jewile no e Lehrstell frei, wo mir gärn ere ufgschtellte, teamorientierte u fröhliche Person wette gäh, wo ruehig o chli verschnouset u verschläcket darf si u chli Egge u Kante het. Houptsach, sie het s'Gfüehl für's Gaschtgwärb, für's feine Choche u für's Verwöhne vom Gascht.
Bisch Du so ne Person? JA?
De fröie mir üs uf Dini Bewärbig oder Dis Telefon, damit mir Di chöi lehre kenne u mir Dir üse Betrieb samt allne Mitarbeiter chöi zeige.
Bis gli mit eme liebe Gruess
Roland Steiner, Markus Meier u s'ganze Team
Gasthof Löwen
3376 Berken
062 963 17 44
<email-pii>

Täuer umdräie!
Früecher het me gseit, en Oberaargouer erchennsch ir Beiz sofort,
nämlich wenn er d’Täuer umdräit u luegt, ob’s Langenthaler Porzellan sigi.
Ja, das isch mir chürzlich i Sinn cho, und ig dräie üsi Löietäuer, die aute mit em Peugeot-Löi,
ou mau um u stuune nid schlächt: Jahreszahl 1960.
I däm Jahr 1960 hei miner Eltere der Löie übernoh und das Gschirr kouft.
Dä Täuer chönnt sicher Gschichtli verzeue,
het nach über 60 Jahr kes Näggi u ke Lack ab.
Dür wie mängi Hang isch dä scho gange?
Wie mänge Löffu het äch dert drin gschtocheret?
Wie mängisch isch er scho gfingerlet worde?
Oder mit em Finger usputzt?
Wie mängi Zunge het drin desume gschläcket, obwou me nid sött?
Wie mängisch isch är äch abgwäsche worde? Desume gfloge u fasch a Bode gheit?
Umdräit u derbi der Räscht usgschüttet worde?
Was het dä aus am Tisch mit übercho?
Drame, Strit, Liebesgesöisel, Ching wo d’Suppe nid wei ässe, etcetera!
Aber eis isch sicher! Dä Täuer us em 60gi isch no nid i d’Brüch gange ,
isch ganz bliibe u fröit sich umso meh, Öich mit feine Gricht der Hunger z’schtille.
E Guete (und ersch Täuer dräie, we Dir fertig sit, bitte ??)
Markus Meier, Roland Steiner
u Mitarbeiter

Uf em Perron

" Halloooo! Hoi! He, Du? Fäbu!? Guguus?". So het's chürzlich näbe mir am Morge früeh uf em Bahnschteig tönt.
Mir, no immer am Verwache, i eim vo dene sältene Fäll, wo'n'ig mit em Zug ungerwägs bi, fahrt das Gschrei fei schreg i und ig wott grad e Sauve vou losloh, do seit mis unbekannte Näbedra: "Dä ghört nüt, het d'Schtöpsle i de Ohre!", luegt uf en anger Bahnschteig übere, wo'när eine kennt, nimmt sis Handy füre, töggelet druf ume u kener 10 Sekunde schpäter zuckt dä Ohreschtöpseltyp uf em anger Perron zäme, nimmt ebefaus sis Handy i d'Hang, töggelet ou druuf los u wo bi mim Näbedra s'Handy suuret, luegt är uf u winkt mim Näbedra erfröit zue.
Aber NEI! Är antwortet nid! ----- Chunnt ou nid uf ne zue!-----
Är nimmt wieder sis Handy u töggelet ir Ping-Pong-Manier mit Grinse u Schmunzle, mit Ougebrauezieh u Handmimik, der Blick geng uf's Handy grichtet mit mim Näbedra, bis der Zug chunnt. Bim Ischtiige seit mis Näbedra erfröit zu mir: "Das het mi jetz gfröit, ihn wieder einisch z'gseh!" u verwungeret sich e chli über mis verdutzte Gsicht, wo'n'ig, vom Momänt überrumplet, ha gmacht.
Während der Fahrt han ig de en Idee gha, wo mi het lo schmunzle. We Dihr ab jetz zu üs chömit, wei mir de ou Öichi Handynummere. De chönnt ig de nämlich am Schluss vom Aabe diräkt us der Chuchi e Gruppechat starte zum Nochefroge, ob Dihr zfriede sit. Gsuch sicher no guet us, wenn aui Handy im Restaurant mitenang würde lüte u es kollektivs Töggele dür's Huus gieng, oder?
Aber zersch mau e Guete mitenang u heit e schöni Vorwiehnachtszit
Markus Meier